text:
на конкуренцията начин, който също така не е по-обременяващ от необходимото за вида универсална услуга, определена от всяка страна по споразумението.
 3. Всички доставчици трябва да имат право да предоставят универсална услуга, и никой доставчик не трябва да бъде изключван a priori. Изборът им се извършва по ефикасен, прозрачен и недискриминационен начин съгласно вътрешното законодателство на всяка страна по споразумението.
 Член 148
 Телефонни указатели
 Всяка страна по споразумението гарантира, че:
 а)
 указателите с данните на всички абонати на стационарни телефонни постове са достъпни за ползвателите в одобрена от националните регулаторни органи форма, на хартиен носител, в електронна форма или и в двете форми, и че те се актуализират редовно най-малко веднъж годишно; и
 б)
 организациите, които предоставят посочените в буква а) услуги, прилагат принципа на недискриминация при обработването на информация, предоставена им от други организации.
 Член 149
 Поверителност на информацията
 Всяка страна по споразумението гарантира поверителността на далекосъобщенията и свързания пренос на данни посредством обществени далекосъобщителни мрежи и услуги, без да налага ограничения на търговията с услуги.
 Член 150
 Спорове между доставчици
 1. В случай на спор, възникнал между доставчици на далекосъобщителни мрежи или услуги във връзка с права и задължения, произтичащи от настоящия раздел, регулаторният орган на съответната страна по споразумението, по искане на която и да било от страните по спора, във възможно най-кратък срок постановява решение за уреждане на спора, което има задължителна сила.
 2. Когато подобен спор е свързан с трансгранично предоставяне на услуги, регулаторните органи на съответните страни по споразумението съгласуват усилията си с цел решаване на спора.
 Раздел 5
 Финансови услуги
 Член 151
 Приложно поле
 В настоящия раздел са установени принципите на нормативната уредба на всички финансови услуги, за които са поети задължения по реда на глави 2 (Установяване), 3 (Трансгранично предоставяне на услуги) и 4 (Временно присъствие на физически лица със стопанска цел) от настоящия дял. Настоящият раздел се прилага за мерки, които засягат доставката на финансови услуги (52).
 Член 152
 Определения
 За целите на настоящата глава и на глава 2 (Установяване), глава 3 (Трансгранично предоставяне на услуги) и глава 4 (Временно присъствие на физически лица със стопанска цел) от настоящия дял:
 —
 „финансова услуга“ е всяка услуга от финансов характер, предлагана от доставчик на финансови услуги от страна по споразумението. Финансовите услуги включват всички застрахователни и свързани с тях услуги и всички банкови и други финансови услуги (с изключение на застрахователни услуги). Финансовите услуги включват следните дейности:
 а)
 застрахователни и свързани със застраховането услуги:
 i)
 пряко застраховане (включително съвместно застраховане):
 А)
 животозастраховане;
 Б)
 застраховане, различно от животозастраховане;
 ii)
 презастраховане и ретроцесия;
 iii)
 застрахователно посредничество, като брокерство и агентство; както и
 iv)
 спомагателни застрахователни услуги, например консултации, актюерски услуги, оценка на риска и услуги по решаване на искове;
 б)
 банкови и други финансови услуги (с изключение на застраховане):
 i)
 приемане на депозити и други подлежащи на изплащане суми от граждани;
 ii)
 предоставяне на заеми от всякакъв вид, включително потребителски кредити, ипотечни кредити, факторинг и финансиране на търговски сделки;
 iii)
 финансов лизинг;
 iv)
 всички услуги по плащания и парични преводи, включително кредитни, разплащателни и


text:
дебитни карти, пътнически чекове и платежни нареждания;
 v)
 гаранции и задължения;
 vi)
 търговия за собствена сметка или за сметка на клиенти, независимо дали на борсовия или извънборсов пазар или по друг начин със следното:
 А)
 инструменти на паричния пазар (включително чекове, полици, депозитни удостоверения);
 Б)
 обмен на чужда валута;
 В)
 производни продукти, включително, но не само, фючърси и опции;
 Г)
 инструменти на валутния курс и лихвения процент, включително продукти като суапови споразумения и споразумения за форуърд курсове;
 Д)
 прехвърляеми ценни книжа; и
 Е)
 други платими на предявителя инструменти и финансови активи, включително авоари в злато;
 vii)
 участие в емитирането на всички видове ценни книжа, включително подписване и назначаване като агенти (независимо дали държавно или частно) и предоставяне на услуги, свързани с такива емисии;
 viii)
 парично брокерство;
 ix)
 управление на активи, като управление на пари в брой и портфолио, всички форми на управление на колективни инвестиции, управление на пенсионни фондове, попечителство, услуги по съхранението и пълномощията;
 x)
 услуги, свързани с прехвърляне на собственост и клиринг на финансови активи, включително ценни книжа, производни продукти и други подлежащи на покупко-продажба или преотстъпване инструменти;
 xi)
 осигуряване и предаване на финансова информация, обработка на финансови данни и свързани с тях програмни продукти; и
 xii)
 консултантски, посреднически и други спомагателни финансови услуги по всички дейности, включени в подточки i)—xi) по-горе, включително кредитни референции и анализи, проучвания на инвестиции и портфолио и консултации относно тях, както и консултации във връзка с придобиването и с корпоративното преструктуриране и стратегия.
 —
 „доставчик на финансови услуги“ означава всяко физическо или юридическо лице от страна по споразумението, предоставящо или желаещо да предоставя финансови услуги. Понятието „доставчик на финансови услуги“ не обхваща публичноправните субекти.
 —
 „нова финансова услуга“означава услуга от финансов характер, включително услугите, свързани със съществуващи и нови продукти или с начина, по който се доставя продуктът, която не се предоставя от доставчик на финансови услуги на територията на страна по споразумението, но се предоставя на територията на друга страна по споразумението
 —
 „публичноправен субект“ означава:
 а)
 правителство, централна банка или монетарна институция на някоя от страните по споразумението, или субект, собственост на някоя от страните по споразумението или контролиран от нея, който основно е ангажиран с изпълнението на управленски функции или дейности с управленска цел, с изключение на субекти, заети по принцип с предлагането на финансови услуги при търговски условия; или
 б)
 частноправен субект, изпълняващ функции, обичайно изпълнявани от централната банка или от монетарна институция, при упражняването на тези функции.
 —
 „саморегулираща се организация“ означава всяка неправителствена организация, включително всяка борса или пазар на ценни книжа или на срочни инструменти, клирингова агенция или друга организация или асоциация, която упражнява собствени или делегирани регулаторни правомощия или правомощия за надзор над доставчиците на финансови услуги; с цел постигането на по-голяма сигурност саморегулиращата се организация не се счита за определен монопол за целите на дял VIII (Конкуренция).
 —
 „услуги, предоставяни в процеса на упражняване на държавна власт“ за целите на член 108 включват също:
 а)
 дейности, извършвани от централна банка или монетарна институция, или от друг публичноправен субект, за целите на осъществяване на

type: contracts

jurisdiction: EU


text:
монетарна или свързана с валутния курс политика;
 б)
 дейности, представляващи част от законоустановена система за социална сигурност или от обществени пенсионни схеми; и
 в)
 други дейности, извършвани от публичноправен субект за сметка на или с гаранцията, или с използването на финансови ресурси на правителството;
 за целите на определението на понятието „услуги, предоставяни в процеса на упражняване на държавна власт“ в член 108, ако страна по споразумението разреши която и да било от дейностите, посочени в букви б) или в) по-горе, да се осъществява от нейни доставчици на финансови услуги в конкуренция с държавен орган или доставчик на финансови услуги, определението на понятието „услуги“ съгласно член 108 включва такива дейности;
 Член 153
 Системи за клиринг и плащане
 1. По реда и условията за предоставяне на национално третиране всяка страна по споразумението предоставя на доставчиците на финансови услуги на друга страна по споразумението, установени на нейна територия, достъп до системите за плащане и клиринг, използвани от публичноправни субекти, както и до официалните механизми за финансиране и рефинансиране, които са на разположение в хода на обичайната дейност. Настоящият параграф няма за цел предоставянето на достъп до механизми на кредитора от последна инстанция на страна по споразумението.
 2. Когато страна по споразумението:
 а)
 изисква членството или участието във, или достъпа до саморегулираща се организация, борса за ценни книжа или фючърси, клирингова агенция или друга организация или асоциация, като условие за това доставчиците на финансови услуги от друга страна по споразумението да предоставят финансови услуги на равноправна основа с местните доставчици на финансови услуги от тази страна; или
 б)
 осигурява на такива субекти, пряко или непряко, привилегии или предимства в предоставянето на финансови услуги;
 тази страна по споразумението гарантира, че тези субекти предоставят национално третиране на доставчиците на финансови услуги от друга страна по споразумението, установени на нейна територия.
 Член 154
 Предпазни мерки
 1. Независимо от други разпоредби на настоящия дял или на дял V (Текущи плащания и движение на капитали) страна по споразумението може да приеме или поддържа мерки от съображения за предпазливост, като например:
 а)
 закрила на инвеститорите, вложителите, титулярите на полици или лицата, в чийто интерес е длъжен да действа доставчикът на финансови услуги;
 б)
 гарантиране на целостта и стабилността на нейната финансова система.
 2. Мерките, посочени в параграф 1, не налагат тежест, по-голяма от необходимата за постигането на техните цели, и не дискриминират финансовите услуги или доставчиците на финансови услуги от друга страна по споразумението в сравнение с нейните собствени подобни финансови услуги или подобни доставчици на финансови услуги.
 3. Никоя от разпоредбите на настоящото споразумение не може да се тълкува като изискване към страна по споразумението да разгласява информация относно дейностите и сметките на отделни потребители или каквато и да било поверителна или защитена информация, с която разполагат публичноправните субекти.
 4. Без да се засягат други средства за пруденциално регулиране на трансграничното предоставяне на финансови услуги, страна по споразумението може да изисква регистрация или разрешение за трансграничните доставчици на финансови услуги на друга страна по споразумението, както и на финансовите инструменти.
 Член 155
 Ефикасност и прозрачност на регулирането
 1. Всяка


text:
страна по споразумението полага максимални усилия, за да представи предварително на всички заинтересовани лица всяка мярка с общо приложение, която възнамерява да приеме, за да се предостави възможност на тези лица да представят коментарите си относно въпросната мярка. Такива мерки се представят:
 а)
 посредством официално публикуване; или
 б)
 в друга писмена или електронна форма.
 2. Всяка страна по споразумението предоставя на разположение на заинтересованите лица своите изисквания относно попълването на заявления във връзка с предоставянето на финансови услуги.
 3. По искане на заявителя съответната страна по споразумението го информира относно статуса на неговото/нейното заявление. Ако съответната страна по споразумението изисква допълнителна информация от заявителя, тя го уведомява за това без необосновано забавяне.
 4. Всяка страна по споразумението полага максимални усилия, за да гарантира, че на нейната територия се въвеждат и прилагат международните стандарти за регулиране и надзор в сектора на финансовите услуги и за борба срещу изпирането на пари и финансирането на тероризма. Такива международни стандарти са Основни принципи на ефективния банков надзор на Базелския комитет, Основни принципи и методология на застраховането на Международната асоциация на застрахователните надзорни институции (IAIS), Цели и принципи на правната уредба на ценните книжа на Международната организация на комисиите по ценни книжа (IOSCO), Четиридесетте препоръки за борба срещу изпирането на пари и Деветте специални препоръки срещу финансиране на тероризма на Специалната група за финансови действия.
 5. Страните по споразумението вземат под внимание също „Десетте ключови принципа за обмен на информация“, приети от финансовите министри на държавите от Г7, и Споразумението за обмен на информация по данъчни въпроси на Организацията за икономическо сътрудничество и развитие (наричана по-нататък „ОИСР“) и Декларация относно прозрачността и обмена на информация за данъчни цели на Г20.
 Член 156
 Нови финансови услуги
 Всяка страна по споразумението разрешава на установените на нейна територия доставчици на финансови услуги от другата страна по споразумението, да доставят такива видове нови финансови услуги, които са подобни на услугите, които тази страна по споразумението разрешава да бъдат предоставяни от нейните доставчици на финансови услуги съгласно нейното вътрешно законодателство при подобни обстоятелства. Страна по споразумението може да определя институционалната и правната форма, под която може да бъде доставяна новата финансова услуга, и може да изисква издаване на разрешение за доставка на такава услуга. Когато се изисква подобно разрешение, се взема решение в рамките на разумен срок, като разрешението може да бъде отказано само от съображения за предпазливост.
 Член 157
 Обработка на данните
 1. Всяка страна по споразумението позволява на даден доставчик на финансови услуги от друга страна по споразумението да предава информация в електронен или друг формат, на и извън нейната територия, за целите на обработката на данни, когато такава обработка се налага в рамките на обичайната дейност на доставчика на финансови услуги.
 2. Всяка страна по споразумението приема подходящи защитни мерки по отношение на поверителността на личните данни и неприкосновеността на личния живот, семейството, дома и кореспонденцията на гражданите, по-специално по отношение на предаването на лични данни.
 Член 158
 Признаване на предпазни мерки
 1. Страна по споразумението може да признае предпазни мерки на която и да било друга


text:
държава, когато определя как се прилагат свързаните с финансовите услуги мерки на тази страна по споразумението. Това признаване, което може да се постигне посредством хармонизиране или по друг начин, може да се основава на споразумение или договореност с въпросната държава или може да бъде предоставено едностранно.
 2. Страна по споразумението, която е страна по посочена в параграф 1 договореност или споразумение, независимо дали те са действащи или бъдещи, предоставя подходяща възможност на друга страна по споразумението да договаря своето присъединяване към такива споразумения или договорености или да договаря подобни споразумения или договорености с тази страна по споразумението, при условия, при които биха били налице еднакво регулиране, еднакъв надзор, еднакво прилагане на регулирането и, ако е целесъобразно, еднакви процедури във връзка с обмена на информация между страните по споразумението или договореността. Когато дадена страна по споразумението прави едностранно признаване, тя предоставя подходяща възможност на която и да било друга страна по споразумението да докаже, че са налице такива обстоятелства.
 Член 159
 Специални изключения
 1. Никоя от разпоредбите на настоящия дял не може да се тълкува като пречка за страна по споразумението, включително нейните публичноправни субекти, да разполагат с изключителното правомощие да извършват или предоставят на нейната територия дейности или услуги, представляващи част от обществени пенсионни схеми или от законоустановена система за социална сигурност, освен когато във вътрешното законодателство на страната по споразумението е предвидено, че тези дейности могат да бъдат извършвани от доставчици на финансови услуги в конкуренция с публичноправни субекти или частни организации.
 2. Никоя от разпоредбите на настоящото споразумение не се прилага по отношение на дейности или мерки, извършвани или приети от централна банка или монетарна институция, орган по кредитиране или контрол на валутния курс, или от друг публичноправен субект с цел осъществяване на монетарна или свързана с валутния курс политика.
 3. Никоя от разпоредбите на настоящия дял не може да се тълкува като пречка за страна по споразумението, включително нейните държавни органи, да разполагат с изключителното правомощие да извършват или предоставят на нейна територия дейности или услуги за сметка на или обезпечени със, или посредством ползването на финансови средства на страната по споразумението или нейните публичноправни субекти.
 Раздел 6
 Услуги по международен морски транспорт
 Член 160
 Приложно поле и принципи
 1. В настоящия раздел се установяват принципите за услугите по международен морски транспорт, по които са поети задължения по реда на глави 2 (Установяване), 3 (Трансгранично предоставяне на услуги) и 4 (Временно присъствие на физически лица със стопанска цел) от настоящия дял.
 2. С оглед на съществуващата степен на либерализация между страните по споразумението в сектора на международния морски транспорт всяка страна по споразумението:
 а)
 прилага ефективно принципа за неограничен достъп до международните пазари на морски транспорт и до международната търговия по море въз основа на пазарни и недискриминационни принципи; и
 б)
 предоставя на корабите, плаващи под флага на другата страна по споразумението или експлоатирани от доставчици на услуги от другата страна по споразумението, третиране, което е не по-малко благоприятно от предоставеното на собствените ѝ кораби,, по отношение на, inter alia, достъпа до пристанищата, използването на инфраструктурите и


text:
допълнителните морски услуги на пристанищата, както и до налозите и таксите, свързани с тях, митническите съоръжения, предоставянето на корабни стоянки и на съоръжения за товарене и разтоварване.
 3. При прилагането на тези принципи всяка страна по споразумението:
 а)
 не въвежда клаузи за разпределяне на корабни товари в последващи двустранни споразумения относно услугите по морски транспорт с трети държави, включително отнасящи се до търговията със сухи и течни насипни товари и редовните търговски линии, и в разумен срок прекратява действието на подобни клаузи за разпределяне на корабни товари, в случай че такива са включени в предходни двустранни споразумения; както и
 б)
 при влизането в сила на настоящото споразумение премахва всички едностранни мерки и административни, технически и други пречки, които биха представлявали скрити ограничения или биха имали дискриминационен ефект върху свободното предоставяне на услуги по международен морски транспорт, както и се въздържа от въвеждането на нови такива.
 4. Всяка страна по споразумението позволява на международните доставчици на услуги по морски транспорт, включително услуги на морски агенции от друга страна по споразумението, да имат установяване на нейна територия, като условията за установяване и извършване на дейност са не по-малко благоприятни от предоставените на нейните собствени доставчици на услуги или на тези от която и да било трета държава, в случай че последните са по-благоприятни.
 5. Всяка страна по споразумението предоставя на доставчиците на услуги по международен морски транспорт от другата страна по споразумението, при разумни и недискриминационни условия, следните пристанищни услуги: корабоводене, теглене на буксир и помощ, оказана от влекач, зареждане с провизии, горива и вода, събиране на отпадъци и унищожаване на баласта, капитански услуги, навигационно осигуряване, оперативни наземни услуги, необходими за експлоатацията на корабите, по-конкретно комуникации и снабдяване с вода и електричество, съоръжения за ремонт при спешни случаи, услуги по хвърляне на котва и акостиране.
 Член 161
 Определения
 За целите на настоящия раздел и на глава 2 (Установяване), глава 3 (Трансгранично предоставяне на услуги) и глава 4 (Временно присъствие на физически лица със стопанска цел) от настоящия дял:
 —
 „услуги по складиране на контейнери“ означава дейности, изразяващи се в съхраняване на контейнери, независимо дали в пристанищните райони или на сушата, с цел уплътняването/демонтирането им, тяхната поправка и предоставяне за изпращане товари;
 —
 „услуги по митническо оформяне“ (наричани също и „услуги по митническо посредничество“) означава дейности, изразяващи се в изпълняването от името на друга страна на митническите формалности относно вноса, износа или посредством превоза на товари, независимо от това дали тази услуга представлява основна дейност на доставчика на услугата или е обичайно допълнение на основната дейност;
 —
 „спедиционни услуги“ означава дейност, която се изразява в организирането и надзора на дейностите по превоз от името на изпращачите, посредством придобиване на транспортни и свързани услуги, изготвяне на документи и предоставяне на необходимата търговска информация;
 —
 понятието „международен морски транспорт“ включва дейности по превоз от врата до врата, както и мултимодален превоз, което означава превоз на стоки при ползването на повече от един вид транспорт, включващ пътуване по море, с единен транспортен документ, като за тази цел е предвидено право на пряко договаряне с доставчиците на


text:
други видове транспорт;
 —
 „услуги на морски агенции“ означава дейности, които се изразяват в представляване в качеството на агент в дадена географска зона на търговските интереси на една или няколко линии или дружества за корабоплаване за следните цели:
 а)
 маркетинг и продажба на услуги за морски транспорт и на свързани услуги, от оформяне на офертата до фактурирането, както и издаване на коносаменти от името на дружествата, покупка и препродажба на необходимите свързани услуги, подготовка на документите и предоставяне на необходимата търговска информация; и
 б)
 организиране от името на дружествата за корабоплаване на временния престой на плавателния съд или, при необходимост, приемане на товара;
 —
 „услуги по обработка на товари за морски транспорт“ означава дейности, упражнявани от пристанищни дружества, в това число от оператори на терминали, но невключващи преките дейности на докерите, в случаите, в които тази работна сила е организирана независимо от пристанищното дружество или дружеството оператор на терминал. Попадащите в обхвата дейности включват организацията и надзора на:
 а)
 товаренето/разтоварването на товари на/от кораб;
 б)
 закрепване/освобождаване на товар; и
 в)
 приемане/предаване и съхраняване на товари преди изпращането им или след разтоварването им.
 ГЛАВА 6
 Електронна търговия
 Член 162
 Цели и принципи
 1. Като признават, че електронната търговия увеличава възможностите за търговия в редица сектори, страните по споразумението се договарят да насърчават развитието на електронната търговия помежду си, по-специално като си сътрудничат по въпроси, възникващи във връзка с електронната търговия, в съответствие с разпоредбите на настоящия дял.
 2. Страните по споразумението се договарят, че развитието на електронната търговия трябва да е в съответствие с международните стандарти за защита на данните, за да бъде спечелено доверието на нейните потребители.
 3. Страните по споразумението се договарят, че извършените по електронен път доставки се разглеждат като предоставяне на услуги по смисъла на глава 3 (Трансгранично предоставяне на услуги) и не се облагат с мита.
 Член 163
 Аспекти на нормативната уредба на електронната търговия
 1. Страните по споразумението провеждат диалог по свързани с електронната търговия въпроси относно нормативната уредба, в рамките на който ще бъдат разглеждани inter alia следните въпроси:
 а)
 признаване на удостоверения за електронен подпис, издадени на граждани, и улесняване на трансграничното предоставяне на удостоверителни услуги;
 б)
 отговорност на посредниците в предоставянето на услуги по отношение на предаването или съхраняването на данни;
 в)
 третиране на нежелани комуникации във връзка с електронната търговия;
 г)
 защита на потребителите в сферата на електронната търговия, включително от измамни и заблуждаващи търговски практики в трансграничен контекст;
 д)
 защита на личните данни;
 е)
 насърчаване на безкнижната търговия; и
 ж)
 всички други въпроси от значение за развитието на електронната търговия.
 2. Страните по споразумението осъществяват това сътрудничество, inter alia, чрез обмен на информация относно съответното си приложимо законодателство и съдебна практика, както и относно прилагането на това законодателство.
 Член 164
 Защита на личните данни
 Страните по споразумението полагат усилия във възможно най-голяма степен и в рамките на своите съответни правомощия да подготвят или да запазват в сила, в зависимост от случая, разпоредби за защита на личните данни.
 Член 165
 Управление на безкнижната търговия
 Страните по споразумението полагат усилия във възможно


text:
най-голяма степен и в рамките на своите съответни правомощия:
 а)
 да предоставят на гражданите достъп в електронна форма до документи в областта на управлението на търговията; и
 б)
 да приемат търговските административни документи (53), подавани по електронен път, като равностойни по закон на документите на хартиен носител.
 Член 166
 Защита на потребителите
 1. Страните по споразумението признават значението на запазването в сила и приемането на прозрачни и ефективни мерки за защита на потребителите от измамни и заблуждаващи практики, когато потребителите участват в електронни търговски сделки.
 2. Страните по споразумението признават важността на засилването на защитата на потребителите и на сътрудничеството между националните органи за защита на потребителите при дейности във връзка с електронна търговия.
 ГЛАВА 7
 Изключения
 Член 167
 Общи изключения
 1. При условие че такива мерки не се прилагат по начин, който представлява средство за произволна или необоснована дискриминация между страните по споразумението или средство за прикрито ограничаване на правото на установяване или трансграничното предоставяне на услуги, никоя от разпоредбите в настоящия дял и в дял V (Текущи плащания и движение на капитали) не може да се тълкува като пречка за приемането или прилагането от която да е страна по споразумението на мерки, които:
 а)
 са необходими за защита на обществената сигурност и обществения морал или за поддържане на обществения ред (54);
 б)
 са необходими за защита на живота или здравето на хората, животните или растенията, включително необходимите за тази цел мерки за опазване на околната среда;
 в)
 се отнасят до опазването на изчерпаемите живи и неживи природни ресурси, ако подобни мерки се прилагат заедно с ограничения по отношение на местните инвеститори или на местното предлагане или потребление на услуги;
 г)
 са необходими за опазването на национални богатства с художествена, историческа или археологическа стойност;
 д)
 са необходими за осигуряване спазването на законови или подзаконови разпоредби, които са в съответствие с разпоредбите на настоящия дял и на дял V (Текущи плащания и движение на капитали) (55), включително и такива, които се отнасят до:
 i)
 предотвратяване на въвеждащи в заблуждение и измамни практики или до справяне с последиците от неизпълнение на договори;
 ii)
 защита на неприкосновеността на личния живот на лицата във връзка с обработката и разпространението на лични данни и защита на поверителността на лични сведения и сметки на лицата;
 iii)
 безопасност;
 2. Разпоредбите на настоящия дял, приложение VII (Списък на задълженията относно установяването) и приложение VIII (Списък на задълженията относно трансграничното предоставяне на услуги) и дял V (Текущи плащания и движение на капитали) не се прилагат по отношение на съответните системи за социална сигурност на страните по споразумението или по отношение на дейности, които са свързани, дори и временно, с упражняването на държавна власт в рамките на територията на всяка от страните.
 ДЯЛ V
 ТЕКУЩИ ПЛАЩАНИЯ И ДВИЖЕНИЕ НА КАПИТАЛИ
 Член 168
 Текуща сметка
 Страните по споразумението разрешават всички плащания и прехвърляния по текущата сметка на платежния баланс между страните по споразумението, в свободно конвертируема валута и в съответствие с разпоредбите на член VIII от Учредителния договор на Международния валутен фонд.
 Член 169
 Капиталова сметка
 По отношение на операции


text:
по капиталовата сметка и финансовата сметка на платежния баланс, след влизането в сила на настоящото споразумение страните по него гарантират свободното движение на капитали, свързани с преки инвестиции (56), извършени в юридически лица, учредени в съответствие със законодателството на приемащата държава, и инвестиции и други операции, извършени в съответствие с разпоредбите на дял IV (Търговия с услуги, установяване и електронна търговия) (57), както и ликвидацията и репатрирането на тези капитали и евентуално произтичащата от тях печалба както и ликвидацията и репатрирането на тези инвестиции и всяка произтичаща от тях печалба.
 Член 170
 Защитни мерки
 1. За Колумбия, когато, при изключителни обстоятелства, плащанията и движението на капитали предизвикват или съществува опасност да предизвикат сериозни затруднения за прилагането на валутната политика или паричната политика в Колумбия, последната може да приеме защитни мерки по отношение на движението на капитали за срок, не по-дълъг от една година. Тези защитни мерки могат да бъдат запазени в сила и след този период от време при основателни причини, когато това е необходимо за преодоляване на изключителните обстоятелства, довели до прилагането им. В такива случаи Колумбия представя предварително на останалите страни по споразумението основанията, налагащи запазването на мерките.
 2. За Перу и ЕС страната по споразумението, когато, при изключителни обстоятелства, плащанията и движението на капитали предизвикват или съществува опасност да предизвикат сериозни затруднения за прилагането на валутната политика или паричната политика в Перу или в Европейския съюз, Перу или ЕС страната по споразумението могат да приемат съответно защитни мерки по отношение на движението на капитали за срок, не по-дълъг от една година.
 3. Прилагането на защитни мерки по реда на параграф 2 може да бъде удължено чрез тяхното официално повторно въвеждане в случай на крайно изключителни обстоятелства и след предварително координиране между засегнатите страни по споразумението във връзка с изпълнението на всяко предлагано официално повторно въвеждане на мерките.
 4. При никакви обстоятелства посочените в параграфи 1 и 2 мерки не могат да се използват като средство за търговска защита или с цел защита на определен промишлен отрасъл.
 5. Всяка страна по споразумението, която приема или запазва в сила мерки за защита по реда на параграф 1, 2 или 3, своевременно уведомява останалите страни по споразумението относно тяхното значение и обхват и представя във възможно най-кратък срок график за тяхното премахване.
 Член 171
 Заключителни разпоредби
 За целите на подпомагането на устойчива и сигурна рамка за дългосрочни инвестиции страните по споразумението провеждат консултации с оглед улесняване движението на капитали между тях, и по-специално на постепенната либерализация на капиталовите и финансовите сметки.
 ДЯЛ VI
 ДЪРЖАВНИ ПОРЪЧКИ
 Член 172
 Определения
 За целите на настоящия дял:
 —
 „договор за строеж, експлоатация и трансфер и договор за концесия за обществено строителство“ означава договорно споразумение, чиято основна цел е да обезпечи строителството или рехабилитацията на инфраструктура, инсталация, сгради, съоръжения или други строителни обекти, които са държавна собственост, и съгласно което, като възнаграждение за изпълнението на договорното споразумение от страна на изпълнителя, възложителят временно преотстъпва на доставчика за определен срок правото на собственост или му предоставя право на контрол и експлоатация и изисква заплащане за ползването


text:
на такива обекти за срока на договора;
 —
 „търговски стоки или услуги“ означават стоки или услуги от вид, който главно се продава или предлага за продажба на търговския пазар на и обикновено се купува от неправителствени купувачи за неправителствени цели;
 —
 „строителна услуга“ означава услуга, която има за цел реализирането по какъвто и да било начин на строителство на съоръжения и сгради, въз основа на сектор 51 на Временната централна класификация на продуктите на ООН (наричана по-нататък „CPPC“);
 —
 „електронен търг“ означава повтарящ се процес, който включва използването на електронни средства за представянето от страна на доставчиците на нови цени или на нови стойности за остойностими неценови елементи на офертата, свързани с критериите за оценка, или и двете, водещи до класирането или прекласирането на офертите;
 —
 „писмено“ или „в писмена форма“ означава всеки израз с думи или цифри, който може да бъде прочетен, възпроизведен и съобщен по-късно. Това може да включва електронно предадена или съхранена информация;
 —
 „ограничена процедура за възлагане на поръчка“ означава метод за възлагане на поръчки, при който възложителят се свързва с доставчик или доставчици по свой избор;
 —
 „мярка“ означава всеки закон, подзаконов акт, процедура, административни насоки или практики, или всяко действие на възложителя, свързано с попадаща в обхвата поръчка;
 —
 „списък за многократно използване“ означава списък с доставчици, които даден възложител е определил като отговарящи на условията за участие в същия списък, който възложителят възнамерява да използва повече от един път;
 —
 „обявление за предстояща поръчка“ означава обявление, публикувано от възложител, който приканва заинтересованите доставчици да подадат заявление за участие, оферта или и двете;
 —
 „компенсация“ означава всяко условие или начинание, което насърчава развитието на местно равнище или се отразява положително върху сметката на платежния баланс на някоя от страните по споразумението, като например използването на местно съдържание, лицензирането на технологии, инвестициите, насрещната търговия и подобни действия или изисквания;
 —
 „открита процедура за възлагане на поръчка“ означава метод за възлагане на поръчки, при който всички заинтересовани доставчици могат да подават оферта;
 —
 „възложител“ означава субект на страна по споразумението, упоменат в допълнение 1 от приложение XII (Държавни поръчки);
 —
 „квалифициран доставчик“ означава доставчик, когото даден възложител признава като отговарящ на условията за участие;
 —
 „селективна процедура за възлагане на поръчка“ означава метод за възлагане на поръчки, при който възложителят кани само квалифицирани доставчици да подават оферти;
 —
 „услуги“ включват строителни услуги, освен ако не е посочено друго; и
 —
 „техническа спецификация“ означава изискване по процедурата за възлагане на поръчка, в което:
 а)
 се определят характеристиките на стоки или услуги, за които се възлага поръчка, включително качество, работни характеристики, безопасност и размери, или процесите и методите за тяхното производство или предоставяне; или
 б)
 се разглеждат изисквания за терминология, символи, опаковане, маркиране или етикетиране, доколкото са приложими за стока или услуга.
 Член 173
 Приложно поле
 1. Настоящият дял се прилага за всяка мярка, приета от страна по споразумението по отношение на попадаща в обхвата поръчка.
 2. За целите на настоящия дял „попадаща в обхвата поръчка“ означава поръчка за държавни цели на стоки, услуги или всяко съчетание от


text:
тях от тях, съгласно посоченото за всяка от страните по споразумението в допълнение 1 на приложение XII (Държавни поръчки):
 а)
 набавяни с оглед на търговска продажба или препродажба или за използване при производството или доставката на стоки или услуги за търговска продажба или препродажба;
 б)
 посредством всички договорни средства, включително: покупка, оперативен лизинг, наем или финансов лизинг, независимо дали е налице опция за закупване, договори за строеж, експлоатация и трансфер и договори за концесия за обществено строителство;
 в)
 за които стойността достига или надхвърля съответния праг, посочен за всяка от страните по споразумението в допълнение 1 на приложение XII (Държавни поръчки), в момента на публикуване на обявление в съответствие с член 176;
 г)
 от възложител; и
 д)
 които не са изключени от приложното поле на настоящия дял на друго основание.
 3. Освен ако не е предвидено друго, настоящият дял не се прилага по отношение на:
 а)
 придобиването или ползването под наем на земя, съществуващи сгради или друга недвижима собственост или правата върху нея;
 б)
 извъндоговорните споразумения или каквато и да било форма на помощ, която някоя от страните по споразумението предоставя, в това число споразумения за сътрудничество, безвъзмездни средства, заеми, субсидии, вливане на капитали, обезпечения, прехвърляния и фискални стимули;
 в)
 набавянето или придобиването на услуги от данъчни агенции или депозитари, услуги по ликвидация и управление за регулирани финансови институции, както и услуги по продажбата, обратно изкупуване и разпределяне на държавен дълг, в това число на заеми и държавни облигации, полици и други видове ценни книжа (58).
 г)
 договори за назначаване на държавни служители и свързани с тях мерки; и
 д)
 поръчки, възлагани:
 i)
 със специалната цел за предоставяне на международна помощ, включително помощ за развитие;
 ii)
 по специална процедура или при установено по силата на международно споразумение условие, свързано с:
 А)
 разполагането на войски; или
 Б)
 съвместното изпълнение на проект от страна на държавите, подписали такова споразумение;
 iii)
 по специална процедура или при установено от международна организация условие, или финансирани с международни безвъзмездни средства, заеми или друг вид помощ, когато прилаганата процедура или условие са несъвместими с разпоредбите на настоящия дял.
 4. Всяка страна по споразумението посочва следната информация в съответстващия ѝ подраздел на допълнение 1 на приложение XII (Държавни поръчки):
 а)
 в подраздел 1, субекти на централното държавно управление, чиито поръчки попадат в обхвата на настоящия дял;
 б)
 в подраздел 2, субекти на субцентрално управление, чиито поръчки попадат в обхвата на настоящия дял;
 в)
 в подраздел 3, всички останали субекти, чиито поръчки попадат в обхвата на настоящия дял;
 г)
 в подраздел 4, стоките, попадащи в обхвата на настоящия дял;
 д)
 в подраздел 5, услугите, различни от строителните услуги, попадащи в обхвата на настоящия дял;
 е)
 в подраздел 6, строителните услуги, попадащи в обхвата на настоящя дял; и
 ж)
 в подраздел 7, всички общи бележки.
 5. Когато възложител, в контекста на попадаща в обхвата поръчка, изисква лицата, които не попадат в обхвата по силата на допълнение 1 на приложение XII (Държавни поръчки) за дадена страна по споразумението, да възлагат поръчки в съответствие със специални изисквания, към такива изисквания се прилага


text:
член 175 mutatis mutandis.
 6. Когато изчислява прогнозната стойност на поръчка, за да установи дали тя попада в обхвата, възложителят не може да разделя поръчката на отделни поръчки, нито да избира или да използва специален метод за оценка за оценяването на стойността на поръчката с цел да я изключи изцяло или отчасти от прилагането на настоящия дял.
 7. Възложителят включва прогнозната максимална обща стойност на поръчката за целия ѝ срок, независимо дали е възложена на един или повече доставчици, в която са отразени всички форми на възнаграждение, включително премии, хонорари, комисиони и лихви. Когато в поръчката се предвижда възможност за клаузи за опции, възложителят включва изчислената максимална обща стойност на поръчката, включително покупки на опции.
 8. Когато конкретно изискване за поръчка води до възлагането на повече от една поръчка или до възлагане на поръчки на отделни части (наричани по-нататък „периодично повтарящи се поръчки“), изчисляването на прогнозната максимална обща стойност се основава на:
 а)
 общата максимална стойност на поръчката за целия ѝ срок; или
 б)
 стойността на периодично повтарящите се поръчки за един и същи вид стока или услуга, възложени през предходните 12 месеца или през предходната данъчна година на възложителя, като, когато това е възможно, тази стойност се коригира така че да отчита очакваните промени в количеството или стойността на стоката или услугата, предмет на поръчка през следващите 12 месеца; или
 в)
 прогнозната стойност на периодично повтарящите се поръчки за един и същи вид стока или услуга, които ще бъдат възложени през дванадесетте месеца, следващи първоначалното възлагане на поръчка или данъчната година на възложителя.
 9. Никоя от разпоредбите в настоящия дял не може да се тълкува като пречка за страна по споразумението да разработва политики, процедури или договорни средства в областта на поръчките, при условие че са в съответствие с настоящия дял.
 Член 174
 Изключения
 При условие че тези мерки не се прилагат по начин, който да представлява средство за произволна или необоснована дискриминация между страните или скрито ограничение за международната търговия, никоя от разпоредбите на настоящия дял не може да се тълкува като пречка за страните да приемат или поддържат мерки:
 а)
 необходими за опазването на обществения морал, ред или безопасност;
 б)
 необходими за защита на живота или здравето на хората, животните или растенията, включително съответните мерки в областта на околната среда;
 в)
 необходими за закрила на интелектуалната собственост; или
 г)
 свързани със стоки или услуги от лица с увреждания, благотворителни институции или труд, полаган в места за лишаване от свобода.
 Член 175
 Общи принципи
 1. По отношение на всяка мярка, свързана с попадаща в обхвата поръчка:
 а)
 ЕС страната по споразумението, в това число и неговите възложители (59), предоставя незабавно и безусловно на стоките и услугите от андските държави, подписали настоящото споразумение, и на доставчиците от андските държави, подписали настоящото споразумение, предлагащи такива стоки или услуги, не по-малко благоприятно третиране в сравнение с предоставеното на неговите собствени стоки, услуги и доставчици;
 б)
 Всяка андска държава, подписала настоящото споразумение, в това число и нейните възложители, предоставя незабавно и безусловно на стоките и услугите от ЕС страната по споразумението и


text:
на доставчиците от ЕС страната по споразумението, предлагащи такива стоки или услуги, не по-малко благоприятно третиране в сравнение с това, което те предоставят на своите собствени стоки, услуги и доставчици.
 2. По отношение на всички мерки, свързани с попадаща в обхвата поръчка, страна по споразумението, в това число и нейните възложители, не могат да:
 а)
 третират установен в нея доставчик по-малко благоприятно от друг установен в нея доставчик на основа на степента на чуждестранна принадлежност или собственост; нито
 б)
 дискриминират установен в нея се доставчик въз основа на факта, че стоките или услугите, предлагани от този доставчик по конкретна поръчка, са стоки или услуги от друга страна по споразумението.
 3. Възложителят провежда процедура за възлагане на попадаща в обхвата поръчка по прозрачен и безпристрастен начин, с който се избягват конфликти на интереси и се предотвратяват корупционни практики.
 4. Възложителят използва методи като открита процедура за възлагане на поръчка, селективна процедура за възлагане на поръчка и ограничена процедура за възлагане на поръчка съобразно националното си законодателство и в съответствие с настоящия дял.
 5. При провеждане с електронни средства на процедура за възлагане на попадаща в обхвата поръчка възложителят:
 а)
 гарантира, че процедурата за възлагане на поръчка се провежда чрез използването на системи на информационните технологии и софтуер, включително такива, свързани с идентификация и криптиране на информация, които са широко разпространени и оперативно съвместими с други широко разпространени системи на информационните технологии и софтуер; и
 б)
 поддържа механизми, които да гарантират качеството на заявленията за участие и офертите, включително установяването на времето на получаване и предотвратяването на нерегламентирания достъп.
 6. За целите на попадаща в обхвата поръчка нито една от страните по споразумението не може да прилага правила за произход към внесени или доставени от друга страна по споразумението стоки или услуги, които са различни от правилата за произход, прилагани по същото време от страната по споразумението в обичайната търговия по отношение на внос или доставки на същите стоки или услуги от същата страна по споразумението.
 7. Съобразно разпоредбите, съдържащи се в настоящия дял или в отнасящото се към него приложение, никоя от страните по споразумението не може да иска, да взема предвид, да налага или да въвежда компенсации.
 8. Параграфи 1 и 2 не се прилагат по отношение на мита и такси от какъвто и да е вид, налагани върху или във връзка с вноса, нито по отношение на метода за облагане с такива мита или такси, нито по отношение на други правила или формалности във връзка с вноса и мерки, засягащи търговията с услуги, различни от мерките, уреждащи попадаща в обхвата поръчка.
 Член 176
 Публикуване на информацията за възлагането на поръчка
 1. Всяка от страните по споразумението:
 а)
 своевременно публикува всяка мярка с общо приложение по отношение на попадаща в обхвата поръчка и всички нейни изменения в официално определено електронно или печатно средство, което е широко разпространявано и остава лесно достъпно за обществеността;
 б)
 при поискване предоставя обяснения по тях на друга страна по споразумението;
 в)
 изброява в допълнение 2 на приложение XII (Държавни поръчки) електронните или печатни средства, в


text:
които публикува информацията, посочена в буква a); и
 г)
 изброява в допълнение 3 на приложение XII (Държавни поръчки) електронните средства, в които публикува обявленията, изисквани по настоящия член и по член 177 и член 180, параграф 1, както и по член 188, параграф 2.
 2. Всяка страна по споразумението уведомява своевременно другите страни по споразумението за всяко изменение на посочената от нея информация, изброена в допълнение 2 или 3 на приложение XII (Държавни поръчки).
 Член 177
 Публикуване на обявления
 1. За всяка попадаща в обхвата поръчка, освен при обстоятелствата, изложени в член 185, възложителят публикува обявление за предстояща поръчка в подходящите средства, изброени в допълнение 3 на приложение ХII (Държавни поръчки). Всяко такова обявление включва информацията, посочена в допълнение 4 на приложение ХII (Държавни поръчки). Тези обявления са достъпни с електронни средства безплатно пред единна точка за достъп.
 2. Всяка от страните по споразумението насърчава възложителите да публикуват възможно най-рано през всяка данъчна година обявление своите планове за бъдещи поръчки. То включва предмета на поръчката и планираната дата на публикуване на обявлението за предстояща поръчка.
 3. Възложител, посочен в подраздел 3 от допълнение 1 към приложение ХII (Държавни поръчки), може да използва обявление за планирана поръчка като обявление за предстояща поръчка, при условие че то включва цялата налична информация, посочена в допълнение 4 на приложение ХII (Държавни поръчки), както и изявление, че заинтересованите доставчици следва да изразят своя интерес към поръчката пред възложителя.
 Член 178
 Условия за участие
 1. Възложителят ограничава условията за участие в процедура за възлагане на поръчка само до тези, които са от съществено значение, за да се гарантира, че доставчикът разполага с правния и финансовия капацитет, както и с търговските и техническите възможности да се заеме със съответната поръчка.
 2. Когато определя дали даден участник отговаря на условията за участие, възложителят оценява финансовите, търговските и техническите възможности на доставчика въз основа на неговата стопанска дейност както на територията на страната по споразумението, в която се намира възложителят, така и извън нея, и не може да налага като условие за участие на доставчик в процедура за възлагане на поръчка на същия по-рано да са били възлагани една или няколко поръчки от възложител от дадена страна по споразумението или да разполага с предишен професионален опит на територията на дадена страна по споразумението.
 3. При извършване на посочената в параграф 2 оценка възложителят основава преценката си на условията, които предварително е посочил в обявленията или в документацията по процедурата за възлагане на поръчка.
 4. Възложителят може да изключи даден доставчик на основания като несъстоятелност, декларации с невярно съдържание, значителни или трайни недостатъци при изпълнението на съществено изискване или задължение по предишен договор или договори, присъди за тежки престъпления или други присъди за тежки правонарушения, нарушаване на професионалната етика или неплащане на данъци.
 5. Възложителят може да поиска от участника в процедурата за възлагане на поръчката да посочи в своята оферта частта от договора, която възнамерява да възложи за подизпълнение на трети лица, както и всички предлагани подизпълнители. Тази информация не засяга въпроса за отговорността на основния изпълнител.
 Член 179


text:
Селективна процедура за възлагане на поръчка
 1. Когато възложителят възнамерява да използва селективна процедура за възлагане на поръчка, той:
 а)
 включва в обявлението за предстояща поръчка най-малко информацията, посочена в допълнение 4 на приложение XII (Държавни поръчки), букви a), б), г), д), з) и и), и приканва доставчиците да подадат заявление за участие; както и
 б)
 преди началото на срока за подаване на оферти предоставя на квалифицираните доставчици най-малко информацията от допълнение 4 на приложение XII (Държавни поръчки), букви в), е) и ж).
 2. Възложителят признава за квалифицирани доставчици всички местни доставчици и всички доставчици от друга страна по споразумението, които отговарят на условията за участие в конкретна поръчка, освен ако възложителят е посочил в обявлението за предстояща поръчка някакво ограничение за броя на доставчиците, които ще бъдат допуснати да подадат оферта, както и критериите за избор на ограничения брой доставчици.
 3. Когато документацията по процедурата за възлагане на поръчка не е публично оповестена от датата на публикуване на обявлението, посочено в параграф 1, възложителят осигурява едновременен достъп до тези документи на всички квалифицирани доставчици, избрани в съответствие с параграф 2.
 Член 180
 Списък за многократно използване (60)
 1. Даден възложител може да състави или води списък за многократно използване с доставчици, при условие че ежегодно се публикува обявление, с което се приканват заинтересованите доставчици да кандидатстват за включване в списъка, а когато обявлението се публикува чрез електронни средства, то е постоянно достъпно в подходящото средство, посочено в допълнение 3 на приложение XII (Държавни поръчки). Това обявление съдържа информацията, изложена в допълнение 5 на приложение ХII (Държавни поръчки).
 2. Независимо от параграф 1, когато даден списък за многократно използване ще бъде валиден три години или по-малко, възложителят може да публикува посоченото в същия параграф обявление, само веднъж в началото на срока на валидност на списъка, при условие че в обявлението е посочен срокът на валидност и че няма да бъдат публикувани допълнителни обявления.
 3. Възложителят допуска доставчиците да кандидатстват по всяко време за включване в списък за многократно използване по всяко време и включва в списъка всички квалифицирани доставчици в разумно кратък срок.
 4. Възложителят може да използва обявление, приканващо доставчици да кандидатстват за включване в списък за многократно използване, като обявление за предстояща поръчка, при условие че:
 а)
 обявлението е публикувано в съответствие с параграф 1 и включва информацията, изисквана съгласно допълнение 5 към приложение ХII (Държавни поръчки), и цялата налична информация, изисквана съгласно допълнение 4 към приложение ХII (Държавни поръчки), и съдържа изявление, че представлява обявление за предстояща поръчка;
 б)
 възложителят своевременно предоставя на доставчиците, които са изразили пред възложителя интерес към дадена поръчка, достатъчно информация, която да им позволи да оценят своя интерес към поръчката, включително цялата останала информация, изисквана съгласно допълнение 4 на приложение ХII (Държавни поръчки), доколкото тя е налице; и.
 в)
 на доставчик, който е кандидатствал за включване в списък за многократно използване в съответствие с параграф 3, може да бъде разрешено да подаде оферта в дадена процедура за възлагане на поръчка, в случай че възложителят разполага с достатъчно време, за да провери дали


text:
доставчикът отговаря на условията за участие.
 5. Възложителят информира своевременно всеки доставчик, който е подал заявление за участие в процедура за възлагане на поръчка или е кандидатствал за включване в списък за многократно използване за своето решение по заявлението.
 6. Когато възложителят отхвърли заявление на доставчик за участие в процедура за възлагане на поръчка или заявление за включване в списък за многократно използване, когато спре да счита доставчик за квалифициран или изключи доставчик от списък за многократно използване, възложителят информира своевременно доставчика и по негово искане му предоставя писмено обяснение за основанията за своето решение.
 Член 181
 Технически спецификации
 1. Възложителят не изготвя, приема или прилага каквато и да било техническа спецификация, нито предвижда каквато и да било процедура за оценка на съответствието, чиято цел или последица е създаването на ненужни пречки за международната търговия.
 2. Когато е целесъобразно, при определянето на технически спецификации за стоките или услугите, които са предмет на поръчка, възложителят:
 а)
 определя техническите спецификации чрез посочване на работни характеристики и функционални изисквания, а не чрез посочване на дизайн или описателни характеристики; и
 б)
 основава техническите спецификации на международни стандарти, в случаите, когато съществуват такива, а в останалите случаи — на националните технически регламенти, признатите национални стандарти или на строителни предписания.
 3. Когато в техническите спецификации са използвани дизайн или описателни характеристики, възложителят посочва, по целесъобразност, че ще разглежда оферти за еквивалентни стоки или услуги, по отношение на които може да се докаже, че отговарят на изискванията за възлагане на поръчка, като включи в документацията по процедурата за възлагане на поръчка думите „или еквивалентно“.
 4. Възложителят не определя технически спецификации, съдържащи изискване или позоваване на конкретна търговска марка или търговско наименование, патент, авторско право, проектно решение, тип, специфичен произход, производител или доставчик, освен ако няма друг достатъчно точен или разбираем начин да бъдат описани изискванията на поръчката, и при условие че в такива случаи възложителят включва в документацията по процедурата за възлагане на поръчка думите „или еквивалентно“.
 5. Възложителят не може да иска или да приема по начин, който може да има за последица изключването на конкуренцията, становища във връзка с изготвянето или приемането на технически спецификации във връзка с конкретна поръчка, от лице, което може да има търговски интереси по отношение на поръчката.
 6. Всяка страна по споразумението, в това число нейните възложители, може в съответствие с настоящия член да изготвя, приема или прилага технически спецификации за насърчаване на опазването на природните ресурси или на опазването на околната среда.
 Член 182
 Документация по процедурата за възлагане на поръчка
 1. Възложителят предоставя на доставчиците документация по процедурата за възлагане на поръчка, която включва цялата необходима информация, позволяваща на доставчиците да изготвят и подадат валидна оферта. Тази документация включва пълното описание на изискванията, установени в допълнение 8 към приложение ХII (Държавни поръчки), освен ако то вече е предоставено в обявлението за предстояща поръчка,
 2. Възложителят своевременно отговаря на всяко основателно искане за съответна информация, отправено от доставчик, който участва в процедура за възлагане на поръчка, при условие че такава информация не дава на този доставчик предимство пред конкурентите


text:
му в процедурата за възлагане на поръчката.
 3. Когато преди възлагането на поръчка възложителят промени критериите или изискванията, определени в обявлението за предстояща поръчка или в документацията по процедурата за възлагане на поръчка, предоставена на участващите доставчици, или измени обявление или документация по процедурата за възлагане на поръчка, той изпраща писмено всички такива промени или измененото или повторно издаденото обявление или документация по процедурата за възлагане на поръчка:
 а)
 до всички доставчици, които участват към момента на изменение на информацията, когато са известни, а във всички останали случаи се подхожда по същия начин, както по отношение на първоначалната информация; и
 б)
 в достатъчен срок, за да се позволи на такива доставчици да променят и отново да подадат изменените оферти, по целесъобразност.
 Член 183
 Срокове
 Съобразно собствените си разумни потребности възложителят предоставя достатъчно време на доставчиците да изготвят и подадат заявления за участие в процедура за възлагане на поръчки и валидни оферти, като взема предвид такива фактори като характера и сложността на поръчката, степента на очакваното използване на подизпълнители, както и времето за пристигане на оферти от чужбина и от собствената територия в случаите, когато не са използвани електронни средства. Приложимите срокове са посочени в допълнение 6 на приложение XII (Държавни поръчки).
 Член 184
 Договаряне
 1. Страна по споразумението може да предвиди нейните възложители да извършват договаряне:
 а)
 в контекста на поръчки, за които са изразили такова намерение в обявлението за предстояща поръчка; или
 б)
 ако от оценката е видно, че нито една оферта не е явно най-изгодната с оглед на конкретните критерии за оценка, посочени в обявленията или в документацията по процедурата за възлагане на поръчка.
 2. Възложителят:
 а)
 гарантира, че всяко изключване на доставчици, които участват в договаряне, се извършва в съответствие с критериите за оценка, определени в обявленията или в документацията по процедурата за възлагане на поръчка; и
 б)
 в случаите, когато договарянето е приключило, предоставя общ срок за останалите доставчици да внесат нови или изменени оферти.
 Член 185
 Ограничена процедура за възлагане на поръчка
 Възложителят може да използва ограничена процедура за възлагане на поръчка и може да избере да не прилага членове 177—180, 182—184, 186 и 187 само при следните условия:
 а)
 когато:
 i)
 не са подадени оферти или нито един доставчик не е подал заявление за участие;
 ii)
 нито една от подадените оферти не отговаря на съществените изисквания в документацията по процедурата за възлагане на поръчка;
 iii)
 нито един доставчик не отговаря на условията за участие; или
 iv)
 подадените оферти тайно са съгласувани,
 при условие, че изискванията в документацията по процедурата за възлагане на поръчка не се изменят съществено;
 б)
 когато стоките или услугите могат да бъдат доставени само от определен доставчик и не съществува разумна алтернатива или заместващи стоки или услуги, тъй като поръчката се отнася за произведение на изкуството; поради закрилата на патенти, авторски права или други изключителни права; или поради липса на конкуренция по технически причини, както е в случая на поръчки за услуги intuitu personae;
 в)
 за допълнителни доставки от първоначалния доставчик на стоки и услуги, които не са били включени в


text:
първоначалната поръчка, когато промяна на доставчика за такива допълнителни стоки или услуги:
 i)
 не може да се извърши поради икономически или технически причини, като изисквания за взаимозаменяемост или оперативна съвместимост със съществуващо оборудване, софтуер, услуги или инсталации, предоставени по първоначалната поръчка; както и
 ii)
 би предизвикала значително неудобство или съществено дублиране на разходите на възложителя.
 г)
 доколкото е абсолютно необходимо, когато поради крайна необходимост, предизвикана от събития, които възложителят не би могъл да предвиди, стоките или услугите не биха могли да се получат навреме посредством открита или селективна процедура за възлагане на поръчка;
 д)
 за стоки, закупени на стоков пазар;
 е)
 когато възложителят придобива прототип или първоначална стока или услуга, разработени по негово искане в хода на или по конкретен договор за изследване, експериментиране, проучване или оригинална разработка;
 ж)
 за покупки, направени при особено изгодни условия, възникващи само за кратък период от време в случай на необичайно разпореждане с имущество, например при ликвидация, управление от синдик или при несъстоятелност, а не за обичайни покупки от редовни доставчици.
 з)
 когато даден договор е възложен на лице, спечелило конкурс за проект, при условие че конкурсът е бил организиран по начин, който е в съответствие с принципите в настоящия дял, и че участниците са оценявани от независимо жури с оглед възлагането на договор за на спечелилото конкурса лице.
 Член 186
 Електронни търгове
 Когато възложителят възнамерява да проведе процедура за възлагане на попадаща в обхвата поръчка като използва електронен търг, той предоставя на всеки участник преди началото на електронния търг:
 а)
 метода на автоматична оценка, включително математическата формула, основана на критериите за оценка, определени в документацията по процедурата за възлагане на поръчка, и която ще бъде използвана за автоматичното класиране или прекласиране по време на търга;
 б)
 резултатите от всяка първоначална оценка на елементите на неговата оферта, когато договорът се възлага въз основа на критерия за най-изгодната оферта; и
 в)
 всяка друга подходяща информация, свързана с провеждането на търга.
 Член 187
 Третиране на оферти и възлагане на договори
 1. Възложителят получава, отваря и третира всички оферти съгласно процедури, които гарантират справедливостта и безпристрастието на процеса на възлагане на поръчка, както и поверителността на офертите. Той също така третира офертите, като запазва поверителността най-малко до момента на отварянето им.
 2. За да бъде взета предвид с оглед на възлагането, дадена оферта трябва да е в писмена форма и в момента на отварянето да отговаря на съществените изисквания, определени в документацията по процедурата за възлагане на поръчка и, когато това е приложимо, в обявленията, както и да е от доставчик, който отговаря на условията за участие.
 3. Освен ако възложителят е определил, че възлагането на даден договор противоречи на обществения интерес, възложителят възлага договора на доставчика, за когото е установил, че е способен да изпълни условията на договора и който, единствено въз основа на критериите за оценка, посочени в обявленията и документацията по процедурата за възлагане на поръчка, е подал най-изгодната оферта, или в случай че цената е единственият критерий — е предложил най-ниската цена.
 4. Когато възложителят получи оферта с цена, която е необичайно ниска


text:
в сравнение с цените в другите подадени оферти, той може да провери с помощта на доставчика дали последният изпълнява условията за участие и дали е способен да изпълни условията на договора.
 Член 188
 Прозрачност на информацията относно процедурата за възлагане на поръчка
 1. Възложителят своевременно информира участващите доставчици за своите решения относно възлагането на договора, като при поискване прави това писмено. При условие че са спазени разпоредбите на член 189, параграфи 2 и 3 възложителят, при поискване, предоставя на доставчика, който не е бил избран, обяснение за основанията, поради които възложителят не е избрал неговата оферта, и за относителните предимства на офертата на избрания доставчик.
 2. Не по-късно от 72 дни след възлагането на всяка поръчка, попадаща в обхвата на настоящия дял, възложителят публикува обявление за възлагането, което съдържа най-малко информацията, посочена в допълнение 7 на приложение XII (Държавни поръчки), в подходящо печатно или електронно издание, посочено в допълнение 2 към приложение XII (Държавни поръчки). Когато се използва само електронно средство, информацията трябва да остане лесно достъпна за разумен период от време.
 3. Възложителят води отчети и регистри на процедурите за възлагане на попадащи в обхвата поръчки, включително отчетите, предвидени в допълнение 7 към приложение XII (Държавни поръчки), и съхранява тези отчети и регистри за период от най-малко три години след възлагането на договор.
 Член 189
 Разгласяване на информация
 1. Всяка страна по споразумението предоставя своевременно по искане на другата страна по споразумението цялата информация, която е от значение във връзка с възлагането на попадаща в обхвата поръчка, за да се установи дали процедурата за възлагане на поръчката е проведена справедливо, безпристрастно и в съответствие с правилата на настоящия дял, включително информация за относителните предимства на избрания участник. В случаите, в които разгласяването на тази информация би нарушило конкуренцията в бъдещи процедури за възлагане на поръчки, страната по споразумението, която получава тази информация, няма право да я разгласява пред нито един доставчик, освен след допитването до, и със съгласието на страната по споразумението, която е предоставила информацията.
 2. Независимо от всички други разпоредби на настоящия дял дадена страна по споразумението, включително и нейните възложители, не предоставят на нито един доставчик информация, която може да наруши лоялната конкуренция между доставчиците.
 3. Никоя от разпоредбите на настоящия дял не може да се тълкува като изискване към страна по споразумението, включително и нейните възложители, органи и контролни органи, да разгласяват поверителна информация, когато разгласяването би попречило на правоприлагането; би могло да наруши лоялната конкуренция между доставчиците; би нарушило законните търговски интереси на отделни лица, включително закрилата на интелектуална собственост; или по някакъв друг начин би било в противоречие с обществените интереси.
 Член 190
 Вътрешни процедури за контрол
 1. Всяка страна по споразумението установява или поддържа навременни, ефективни, прозрачни и недискриминиращи процедури за административен или съдебен контрол, посредством които доставчик, който е или е бил заинтересован от попадаща в обхвата поръчка, може да оспори:
 а)
 нарушение на настоящия дял; или,
 б)
 когато доставчикът няма право пряко да оспорва нарушение на настоящия дял съгласно вътрешното право на страната по споразумението, може да се оспорва неспазването


text:
на мерки, приети от страната по споразумението за прилагане на настоящия дял,
 във връзка с това попадащо в обхвата възлагане на поръчка.
 2. Процедурните правила за всички форми на оспорване по реда на параграф 1 са в писмена форма и се оповестяват публично.
 3. В случай на жалба на доставчик във връзка с попадаща в обхвата поръчка, от която доставчикът е или е бил заинтересован, за нарушение или неспазване, както са определени в параграф 1, съответната страна по споразумението насърчава своя възложител и доставчика да търсят решение по жалбата посредством консултации. Възложителят извършва безпристрастно и навременно разглеждане на всяка такава жалба по начин, който не влияе отрицателно върху участието на доставчика в текущи или бъдещи процедури за възлагане на поръчки или върху правото му да изисква мерки за отстраняване на нарушението по реда на производствата за административен или съдебен контрол.
 4. На всеки доставчик се предоставя достатъчен срок да подготви и направи оспорване, като този срок в никакъв случай не трябва да е по-малък от десет дни от момента, в който основанието за оспорване е станало известно или са налице разумни основания да се предполага, че то е станало известно на доставчика.
 5. Всяка страна по споразумението създава или определя най-малко един безпристрастен административен или съдебен орган, който е независим от нейните възложители и който да приема и разглежда оспорване от страна на доставчик във връзка с попадаща в обхвата поръчка.
 6. Когато оспорването се разглежда първо от орган, различен от органа, посочен в параграф 5, съответната страна по споразумението осигурява възможност на доставчика да обжалва първоначалното решение пред безпристрастен административен или съдебен орган, който е независим от възложителя на оспорваната поръчка. или съдебен орган, който е независим от възложителя на оспорваната поръчка. Несъдебен орган за контрол подлежи на съдебен контрол или прилага процедури, които гарантират, че:
 а)
 възложителят отговаря писмено на оспорването и предоставя всички съответни документи на органа за контрол;
 б)
 участниците в производството (наричани по-нататък „участниците“) разполагат с правото да бъдат изслушани преди органът за контрол да се произнесе с решение по оспорването;
 в)
 участниците разполагат с правото да бъдат представлявани и придружавани;
 г)
 участниците имат достъп до всички процедури;
 д)
 участниците имат право да изискват процедурата да е публична и да се провежда в присъствието на свидетели; и
 е)
 решения или препоръки по оспорвания от доставчици се произнасят своевременно, в писмена форма, като се излагат основанията за всяко решение или препоръка.
 7. Всяка страна по споразумението приема или запазва в сила процедури, които гарантират:
 а)
 бързи временни мерки за запазване на възможността на доставчика да участва процедурата за възлагане на поръчката. Такива временни мерки могат да доведат до спиране на процедурата за възлагане на поръчка. Процедурите могат да предвиждат, че при вземането на решение дали да се прилагат такива мерки, могат да се вземат предвид значителните неблагоприятни последици за засегнатите интереси, включително обществения интерес. Мотивите за бездействие се предоставят писмено; и
 б)
 отстраняване на нарушението на настоящия дял или обезщетяване на претърпените вреди или пропуснатите ползи, когато органът за контрол е установил, че е налице нарушение


text:
или неизпълнение по реда на параграф 1. Отстраняването на нарушението или обезщетяването могат да бъдат ограничени до разходите по изготвяне на офертата, или до разходите, свързани с оспорването, или и двете.
 Член 191
 Изменения или поправки в обхвата
 1. Когато страна по споразумението измени обхвата на поръчка съгласно настоящия дял, тя:
 а)
 уведомява останалите страни писмено; и
 б)
 включва в уведомлението предложение до другите страни по споразумението за подходящи компенсаторни корекции с цел запазване на обхвата на сходно със съществуващото преди изменението равнище.
 2. Независимо от параграф 1, буква б), не е необходимо дадена страна по споразумението да предоставя компенсаторни корекции, когато:
 а)
 въпросното изменение е незначителна промяна или представлява поправка от чисто формално естество; или
 б)
 предложеното изменение се отнася за субект, върху който страната по споразумението действително е прекратила своя контрол или влияние.
 3. Ако някоя от останалите страни по споразумението не е съгласна, че:
 а)
 корекцията, предложена съгласно параграф 1, буква б) е подходяща за запазване на сходно равнище на взаимно договорен обхват;
 б)
 предложеното изменение е незначителна промяна или представлява поправка съгласно параграф 2, буква a); или
 в)
 предложеното изменение се отнася за субект, върху който страната по споразумението действително е прекратила своя контрол или влияние съгласно параграф 2, буква б);
 тя трябва да възрази писмено в срок до 30 дни от получаването на уведомлението, посочено в параграф 1, като в противен случай се счита, че е съгласна с корекцията или предложеното изменение, включително за целите на дял XII (Уреждане на спорове).
 4. Когато в рамките на Комитета по търговията страните по споразумението са постигнали съгласие относно което и да било предложено изменение, поправка или незначителна промяна, включително когато дадена страна не е възразила в 30-дневния срок съгласно параграф 3, страните по споразумението изменят незабавно съответното приложение.
 5. ЕС страната по споразумението може по всяко време да започне двустранни преговори с всяка андска държава, подписала настоящото споразумение, с оглед разширяване на взаимно предоставения достъп до пазара съгласно настоящия дял.
 Член 192
 Участие на микропредприятия и на малки и средни предприятия
 1. Страните по споразумението признават важността на участието на микропредприятия и малки и средни предприятия (МСП) в процедури за възлагане на държавни поръчки.
 2. Страните по споразумението признават също важността на стопанските сдружения между доставчици от страните по споразумението, и по-специално на микропредприятия и МСП, включително съвместното участие в процедури за възлагане на поръчки.
 3. Страните по споразумението се договарят да обменят информация и да полагат съвместни усилия с цел улесняване достъпа на микропредприятия и МСП до процедурите, методите и договорните изисквания за възлагане на държавни поръчки с акцент върху техните специфични нужди.
 Член 193
 Сътрудничество
 1. Страните по споразумението признават важността на сътрудничеството с оглед постигането на по-добро взаимно разбиране на съответните им системи за възлагане на държавни поръчки, както и на по-добър достъп до съответните им пазари, по-специално по отношение на микродоставчиците, малките и средни доставчици.
 2. Страните по споразумението полагат усилия да си сътрудничат по въпроси като:
 а)
 обмен на опит и информация, като например регулаторни рамки, добри практики и статистически данни;
 б)


text:
разработване и използване на електронни комуникации в системите за възлагане на държавни поръчки;
 в)
 изграждане на капацитет и техническа помощ за доставчиците във връзка с достъпа до пазара на държавни поръчки;
 г)
 укрепване на институционалната рамка за прилагане на разпоредбите на настоящия дял, включително обучение на държавни служители; и
 д)
 изграждане на капацитет за осигуряване на многоезичен достъп до възможностите за възлагане на поръчки.
 3. При поискване ЕС страната по споразумението предоставя помощ, която счита за целесъобразна, на потенциални участници от андските държави, подписали настоящото споразумение, при подаването на техните оферти и при избора на стоки или услуги, които е вероятно да представляват интерес за възложителите от Европейския съюз или неговите държави-членки. Също така ЕС страната по споразумението им оказва помощ при спазване на техническите регламенти и стандарти, свързани със стоки и услуги, които са предмет на предстояща поръчка.
 Член 194
 Подкомитет по държавните поръчки
 1. Страните по споразумението създават Подкомитет по държавните поръчки, в който участват представители на всяка страна по споразумението.
 2. Подкомитетът:
 а)
 подлага на оценка прилагането на настоящия дял, включително използването на възможностите, които се предлагат посредством подобрения достъп до държавни поръчки, и препоръчва на страните по споразумението подходящи дейности;
 б)
 подлага на оценка и наблюдение дейностите във връзка със сътрудничеството, които страните по споразумението представят; и
 в)
 без да се засягат разпоредбите на член 191, параграф 5, разглежда необходимостта от бъдещи преговори, насочени към разширяване на приложното поле на настоящия дял.
 3. Подкомитетът по държавните поръчки заседава по искане на която и да било от страните по споразумението на уговорени място и дата и води писмен протокол от своите заседания.
 ДЯЛ VII
 ИНТЕЛЕКТУАЛНА СОБСТВЕНОСТ
 ГЛАВА 1
 Общи разпоредби
 Член 195
 Цели
 Целите на настоящия дял са:
 а)
 насърчаване на иновациите и творчеството и улесняване на производството и пускането на пазара на иновативни и творчески продукти между страните по споразумението; и
 б)
 постигане на адекватно и ефективно ниво на закрила и упражняване на правата върху интелектуална собственост, което спомага за трансфера и разпространението на технологии и благоприятства социалното и икономическо благосъстояние и баланса между правата на притежателите на права и обществения интерес.
 Член 196
 Естество и обхват на задълженията
 1. Страните по споразумението потвърждават отново своите права и задължения по Споразумението за свързаните с търговията аспекти на правата върху интелектуалната собственост (наричано по-нататък „Споразумението ТРИПС“) и по всяко друго многостранно споразумение, свързано с интелектуалната собственост, както и по споразумения, администрирани под егидата на Световната организация за интелектуална собственост (наричана по-нататък „СОИС“), по които те са страни.
 2. Разпоредбите на настоящия дял допълват и конкретизират правата и задълженията на страните по споразумението по Споразумението ТРИПС и по други многостранни споразумения, свързани с интелектуалната собственост, по които те са страни, поради което никоя от разпоредбите на настоящия дял не противоречи и не накърнява разпоредбите на такива многостранни споразумения.
 3. Страните по споразумението признават необходимостта от запазването на баланс между правата на върху интелектуална собственост на техните притежатели и обществения интерес, по-специално по отношение на образованието, културата, научноизследователската дейност, общественото здраве, безопасността на храните, околната среда, достъпа до информация


text:
и трансфера на технологии.
 4. Страните по споразумението признават и потвърждават отново правата и задълженията, произтичащи от Конвенцията за биологичното разнообразие (наричана по-нататък „КБР“), приета на 5 юни 1992 г., и подкрепят и насърчават усилията за създаване на взаимно укрепващи връзки между Споразумението ТРИПС и тази конвенция.
 5. За целите на настоящото споразумение правата върху интелектуална собственост обхващат:
 а)
 авторско право, включително авторско право върху компютърни програми и бази данни,
 б)
 сродни на авторското право права
 в)
 патентни права,
 г)
 марки,
 д)
 търговски наименования, доколкото те са защитени като изключителни права на собственост в съответното вътрешно законодателство,
 е)
 дизайни,
 ж)
 дизайн на разположението (топографии) на интегрални схеми,
 з)
 географски означения,
 и)
 сортове растения и
 й)
 закрила на неразгласена информация.
 6. За целите на настоящото споразумение закрилата на интелектуалната собственост включва защита срещу нелоялна конкуренция по смисъла на член 10 bis от Парижката конвенция за закрила на индустриалната собственост (изменена със Стокхолмския акт от 1967 г.) (наричана по-нататък „Парижката конвенция“).
 Член 197
 Общи принципи
 1. Предвид разпоредбите на настоящия дял всяка страна по споразумението може, при формулирането или изменението на своите законови и подзаконови разпоредби, да се възползва от изключенията и клаузите за гъвкавост, допуснати в многостранните споразумения относно интелектуалната собственост, особено когато приема мерки, необходими за закрила на общественото здраве и продоволствената сигурност и за гарантиране на достъпа до лекарствени продукти.
 2. Страните по споразумението признават значението на Декларацията от Четвъртата министерска конференция в Доха, и по-специално Декларацията от Доха относно Споразумението ТРИПС и общественото здраве, приета на 14 ноември 2001 г. от Министерската конференция на СТО, и последващите дейности във връзка с нея. В този смисъл при тълкуването и изпълняването на правата и задълженията по настоящия дял страните по споразумението гарантират съответствие с тази декларация.
 3. Страните по споразумението допринасят за прилагането и спазването на Решението на Общия съвет на СТО от 30 август 2003 г. относно параграф 6 от Декларацията от Доха относно споразумението ТРИПС и общественото здраве, както и на Протокола за изменение на Споразумението ТРИПС, приет на 6 декември 2005 г. в Женева.
 4. Страните по споразумението признават също значението на насърчаването на изпълнението на Резолюция СЗА 61.21 „Глобална стратегия и план за действие по отношение на общественото здравеопазване, иновациите и интелектуалната собственост“, приета от Световната здравна асамблея на 24 май 2008 г.
 5. В съответствие със Споразумението ТРИПС никоя от разпоредбите на настоящия дял не е пречка която и да било от страните по споразумението да приема всички мерки, необходими за предотвратяване на злоупотребата с права върху интелектуална собственост от страна на техните притежатели или на прилагането на практики, които неоснователно ограничават търговията или влияят неблагоприятно върху международния трансфер на технологии.
 6. Страните по споразумението признават, че трансферът на технологии допринася за укрепване на способностите в национален мащаб с цел създаване на стабилна и жизнеспособна технологична база.
 7. Страните по споразумението признават влиянието на информационните и комуникационните технологии върху използването на литературни и художествени произведения, художествени изпълнения, производство и излъчване на звукозаписи и, следователно, нуждата от осигуряване на подходяща закрила на авторските и сродните им


text:
права в цифровата среда.
 Член 198
 Национално третиране
 Всяка страна по споразумението предоставя на гражданите на друга страна по споразумението третиране, което е не по-малко благоприятно от предоставеното на собствените ѝ граждани във връзка със закрилата (61) на интелектуалната собственост, при спазване на вече предвидените в членове 3 и 5 от Споразумението ТРИПС изключения.
 Член 199
 Третиране „най-облагодетелствана нация“
 С оглед на закрилата на интелектуалната собственост всяко преимущество, облага, привилегия или имунитет, предоставени от страна по споразумението на гражданите на която и да било друга държава, се предоставя незабавно и безусловно на гражданите на другите страни по споразумението при спазване предвидените в членове 4 и 5 от Споразумението ТРИПС изключения.
 Член 200
 Изчерпване на права
 Всяка страна по споразумението има право да установи собствен режим за изчерпване на правата върху интелектуална собственост при спазване на разпоредбите на Споразумението ТРИПС.
 ГЛАВА 2
 Закрила на биологичното разнообразие и на традиционните познания
 Член 201
 1. Страните по споразумението признават значението и стойността на биологичното разнообразие и на неговите компоненти и на свързаните с него традиционни познания, открития и практики на коренното население и местните общности (62). В допълнение към това страните по споразумението потвърждават отново суверенните си права върху своите природни ресурси и признават своите права и задължения, установени в Конвенцията за биологичното разнообразие, по отношение на достъпа до генетични ресурси и на справедливото и равноправно поделяне на ползите, произтичащи от използването на такива генетични ресурси.
 2. Страните по споразумението признават миналия, настоящия и бъдещия принос на коренното население и местните общности за опазването и устойчивото използване на биологичното разнообразие и всички негови компоненти и, като цяло, приноса на традиционните познания (63) на своето коренно население и местни общности за културата и за икономическото и социалното развитие на нациите.
 3. При спазване на вътрешното си законодателство страните по споразумението, в съответствие с член 8, буква й) от КБР, зачитат, опазват и поддържат познанията, откритията и практиките на коренното население и местни общности с традиционен начин на живот, които са от значение за опазването и устойчивото използване на биологичното разнообразие, и популяризират тяхното по-широко прилагане след предварително обосновано съгласие на притежателите на такива познания, открития и практики, както и насърчават равноправното поделяне на ползите, произтичащи от използването на такива познания, открития и практики.
 4. В съответствие с член 15, параграф 7 от КБР страните по споразумението потвърждават отново своите задължения за предприемане на мерки с цел поделяне по справедлив и равноправен начин на облагите, произтичащи от използването на генетични ресурси. Страните по споразумението признават също, че взаимно договорените условия може да включват задължения за поделяне на ползите по отношение на права върху интелектуална собственост, произтичащи от използването на генетични ресурси и свързани с тях традиционни познания.
 5. Колумбия и ЕС страната по споразумението ще си сътрудничат за допълнителното уточняване на въпроса и концепцията за злоупотреба с генетичните ресурси и свързаните с тях традиционни познания, открития и практики, за да установят, доколкото е целесъобразно и в съответствие с разпоредбите на международното и националното право, мерки за разрешаване на този въпрос.
 6. Страните по споразумението си


text:
сътрудничат, при спазване на вътрешното законодателство и международното право, за да гарантират, че правата върху интелектуалната собственост спомагат и не противоречат на техните права и задължения, произтичащи от КБР, доколкото те засягат генетичните ресурси и свързаните с тях традиционни познания на коренното население и местните общности, намиращи се на съответните им територии. Страните по споразумението потвърждават отново своите права и задължения по член 16, параграф 3 от КБР във връзка с държавите, предоставящи генетични ресурси, за вземане на мерки с цел предоставяне на достъп до технологии, които използват такива ресурси, и за техния трансфер, при взаимно договорени условия. Настоящата разпоредба се прилага, без да се засягат правата и задълженията по член 31 от Споразумението ТРИПС.
 7. Страните по споразумението признават ползата от изискването за разгласяване на произхода или източника на генетичните ресурси и свързаните с тях традиционни познания в заявките за регистрация на патент, като отчитат, че това допринася за прозрачността по отношение на използването на генетични ресурси и свързаните с тях традиционни познания.
 8. Страните по споразумението ще осигуряват, в съответствие с вътрешното си законодателство, практически резултати от това изискване, за да подпомогнат спазването на разпоредбите, уреждащи достъпа до генетични ресурси и свързаните с тях традиционни познания, открития и практики.
 9. Страните по споразумението ще полагат усилия да улесняват обмена на информация относно заявките за регистрация на патент и за предоставените патенти във връзка с генетични ресурси и свързани с тях традиционни познания, с цел тази информация да може да бъде взета предвид при разглеждането по същество, и по-специално при определянето на състоянието на техниката.
 10. При спазване на разпоредбите на глава 6 (Сътрудничество) от настоящия дял страните по споразумението ще си сътрудничат, при взаимно договорени условия, в обучението на проверители при разглеждането на заявки за регистрация на патент във връзка с генетични ресурси и свързани с тях традиционни познания.
 11. Страните по споразумението признават, че бази данни или цифрови библиотеки, които съдържат съответна информация, представляват полезни инструменти при разглеждането на съответствието с условията за патентоване на изобретения, свързани с генетични ресурси и свързаните с тях традиционни познания.
 12. В съответствие с приложимото международно и вътрешно право страните по споразумението се договарят да си сътрудничат в прилагането на вътрешни рамки за достъп до генетични ресурси и свързаните с тях традиционни познания, иновации и практики.
 13. Страните по споразумението, след като предварително постигнат взаимно съгласие, могат да преразглеждат настоящата глава, като зачитат с резултатите и заключенията от многостранни обсъждания.
 ГЛАВА 3
 Разпоредби относно правата върху интелектуална собственост
 Раздел 1
 Търговски марки
 Член 202
 Международни споразумения
 1. Страните по споразумението съблюдават съществуващите права и задължения, произтичащи от Парижката конвенция и Споразумението ТРИПС.
 2. В срок до 10 години от подписването на настоящото споразумение Европейският съюз и Колумбия се присъединяват към Протокола относно Мадридската спогодба за международна регистрация на марките, приет в Мадрид на 27 юни 1989 г. (наричан по-нататък „Мадридския протокол“). Перу полага всички разумни усилия да се присъедини към Мадридския протокол.
 3. Европейският съюз и Перу полагат всички разумни усилия за спазване на Договора за правото в областта на търговските


text:
марки, приет в Женева на 27 октомври 1994 г. (наричан по-нататък „Договор за правото в областта на търговските марки“). Колумбия полага всички разумни усилия да се присъедини към Договора за правото в областта на търговските марки.
 Член 203
 Изисквания за регистрация
 Всеки знак или всяко съчетание от знаци, които могат да отличат продуктите или услугите на едно предприятие от тези на други предприятия, може да съставлява марка на пазара. Такива знаци могат да се състоят по-специално от думи, включително словосъчетания, имена на хора, букви, цифри, фигуративни елементи, звуци и съчетания от цветове, както и от всяко съчетание от такива знаци. Когато такива знаци по естеството си нямат отличителен характер по отношение на съответните продукти или услуги, дадена страна по споразумението може да предвиди като условие за регистрация на марката придобитата посредством употреба отличителност. Страната по споразумението може да изисква като условие за регистрация знаците да бъдат визуално забележими.
 Член 204
 Процедура по регистрация
 1. За класифициране на стоките и услугите, по отношение на които са заявени за регистрация търговски марки, страните по споразумението използват класификацията, установена с Ницската спогодба относно международната класификация на стоките и услугите за регистрация на марки, приета в Ница на 15 юни 1957 г., и нейните действащи изменения.
 2. Всяка страна по споразумението (64) предвижда система за регистрация на марки, в рамките на която всяко окончателно решение, взето от съответното ведомство за регистрация на търговски марки, е надлежно мотивирано и е в писмена форма. Основанията за отказ на регистрация на търговска марка се съобщават писмено на заявителя, който има възможност да оспори този отказ и да обжалва окончателното решение за такъв отказ пред съда. Всяка страна по споразумението предоставя възможност за подаване на възражения срещу заявления за регистрация на търговски марки. Процедурите по възражения са състезателни. Всяка страна по споразумението предоставя обществено достъпна електронна база данни за заявленията за регистрация и регистрациите на търговски марки.
 Член 205
 Общоизвестни търговски марки
 Страните по споразумението си сътрудничат с цел осигуряване на ефективна закрила на добре известните търговски марки по смисъла на член 6 bis от Парижката конвенция и член 16, параграфи 2 и 3 от Споразумението ТРИПС.
 Член 206
 Изключения от правата, предоставени от търговска марка
 1. При условие че се вземат предвид законните интереси на притежателите на търговските марки и на трети лица, всяка страна по споразумението предвижда, като ограничено изключение (65) от правата, предоставяни от търговската марка, добросъвестното използване в хода на търговията на собственото име и адреса или на описателни понятия, свързани с вида, с качеството, с количеството, с предназначението, със стойността, с географския произход, с момента на производство на стоките или на предоставянето на услугите или с други характеристики на стоките или услугите.
 2. Всяка страна по споразумението също така предвижда ограничени изключения, позволяващи на лице да използва търговската марка, когато е необходимо да се посочи предназначението на дадена стока или услуга, по-специално в случай на принадлежности или резервни части, при условие че тя се използва в съответствие с почтената практика в областта на производството и търговията.
 Раздел 2
 Географски означения
 Член 207
 Приложно


text:
поле на настоящия раздел
 По отношение на признаването и закрилата на географските означения с произход на територията на страна по споразумението се прилагат следните разпоредби:
 а)
 за целите на настоящия дял географски означения са означения, които се състоят от наименованието на определена държава, район или местност, или от такова, което, без да е наименование на определена държава, район или местност, се отнася до определена географска област и обозначава даден продукт като произхождащ от тази област, когато определено качество, известност или други характеристики на продукта се дължат изключително или предимно на географската среда, в която се произвежда, с присъщите ѝ природни и човешки фактори;
 б)
 разпоредбите на настоящия дял се прилагат по отношение на географските означения на страна по споразумението, които подлежат на закрила в другата страна по споразумението, само ако те са признати и обявени за такива в тяхната държава на произход;
 в)
 всяка страна по споразумението закриля географските означения за селскостопански и хранителни продукти, вина, спиртни напитки и ароматизирани вина, изброени в допълнение 1 към приложение XIII (Списъци на географските означения), в съответствие с процедурите, посочени в член 208, от датата на влизане в сила на настоящото споразумение;
 г)
 географските означения за продукти, различни от селскостопански хранителни продукти, вина, спиртни напитки или ароматизирани вина, изброени в допълнение 1 към приложение XIII (Списъци на географските означения), могат да бъдат закриляни в съответствие със приложимите във всяка страна по споразумението законови и подзаконови разпоредби. Страните признават, че географските означения, изброени в допълнение 2 към приложение XIII (Списъци на географските означения), са защитени като географски означения в държавата на произход;
 д)
 използването (66) на географски означения, свързани с продукти с произход на територията на страна по споразумението, са запазени изключително за производители, фабриканти и занаятчии с производствени обекти или фабрики в местност или в район на територията на страната, посочена във или подразбираща се от това означение; ако някоя страна по споразумението приеме или запази система за разрешаване на използването на географски означения, тази система се прилага само за географските означения с произход на нейната територия;
 е)
 държавните или частните организации, които използват географските означения, или организациите, предвидени за тази цел, разполагат с механизми, които позволяват ефективен контрол върху използването на защитени географски означения; и
 ж)
 докато подлежат на закрила в своята държава на произход, географските означения, защитени в съответствие с настоящия дял, не се считат за традиционно или родово наименование на продукта, който обозначават.
 Член 208
 Установени географски означения
 1. След приключване на процедура по възражение и след разглеждане на географските означения на Европейския съюз, изброени в допълнение 1 от приложение XIII (Списъци на географските означения), които са регистрирани от ЕС страната по споразумението, андските държави, подписали настоящото споразумение, закрилят тези географски означения в съответствие с равнището на закрила, установено в настоящия раздел.
 2. След приключване на процедура по възражение и след разглеждане на географските означения на всяка от андските държави, подписали настоящото споразумение, изброени в допълнение 1 от приложение XIII (Списъци на географските означения), които са регистрирани от тази андска държава, ЕС страната по споразумението закриля последните в съответствие с


text:
равнището на закрила, установено в настоящия раздел.
 Член 209
 Добавяне на нови географски означения
 1. Страните по споразумението се договарят за възможността в допълнение 1 към приложение XIII (Списъци на географските означения) да се добавят нови географски означения след приключване на процедура по възражение и след разглеждане на географските означения, посочени в член 208.
 2. Страна по споразумението, която желае да добави ново географско означение в своя списък в допълнение 1 на приложение XIII (Списъци на географските означения), подава искане в този смисъл до друга страна по споразумението в рамките на Подкомитета по интелектуалната собственост.
 3. За дата на подаване на заявката за закрила се счита датата на подаване на заявлението на другата страна. Този обмен на информация се извършва в рамките на Подкомитета по интелектуалната собственост.
 Член 210
 Обхват на закрила на географските означения
 1. Географските означения на страна по споразумението, изброени в допълнение 1 на приложение XIII (Списъци на географските означения), както и добавените по реда на член 209, подлежат на закрила от друга страна по споразумението най-малко срещу:
 а)
 всяка търговска употреба на такова защитено географско означение:
 i)
 за еднакви или подобни продукти, които не съответстват на продуктовите спецификации на географското означение, или
 ii)
 доколкото такава употреба използва известността на географското означение;
 б)
 всяка друга неразрешена употреба (67) на географски означения, различни от тези за обозначаване на вина, ароматизирани вина или спиртни напитки, която създава объркване, дори и в случаите, когато наименованието е придружено от означения като „стил“, „вид“, „имитация“ или подобни, които създават объркване за потребителя; без да се засяга настоящата разпоредба, ако страна по споразумението измени своето законодателство с цел да предостави закрила на географски означения, различни от тези, обозначаващи вина, ароматизирани вина и спиртни напитки, на равнище, по-високо от закрилата, предвидена в настоящото споразумение, тази страна по споразумението разширява обхвата на такава закрила по отношение на географските указания, изброени в допълнение 1 към приложение XIII (Списъци на географските означения).
 в)
 в случай на географски означения, които обозначават вина, ароматизирани вина или спиртни напитки, всяка злоупотреба, имитация или пресъздаване, най-малкото за продукти от посочения вид, дори ако е посочен действителният произход на продукта или ако защитеното наименование е преведено или придружено от израз като „стил“, „вид“, „по метод“, „като произведен в“, „имитация“, „с аромат на“, „сходен“ или „подобен“;
 г)
 всяко друго невярно или въвеждащо в заблуждение означение относно източника, произхода, естеството или съществените качества на продукта върху вътрешната или външната опаковка или рекламния материал, свързан с въпросния продукт, което може да създаде невярна представа за произхода му; и
 д)
 всяка друга практика, която може да въведе потребителя в заблуждение по отношение на истинския произход на продукта.
 2. Когато страна по споразумението в рамките на преговори с трета държава, предложи закрила на географско означение на такава трета държава и наименованието е омонимно на географско означение на друга страна по споразумението, последната следва да бъде информирана, като ѝ се предоставя възможност да представи коментари преди наименованието да бъде защитено.
 3. Страните по споразумението се уведомяват взаимно, ако закрилата на дадено географско означение бъде преустановена в неговата държава